शुक्करवार गी जुम्मा बी आखदे न। ए खास करियै संतोषी माता दा दिन ऐ। सन्तोषी माता दा बर्त रक्खने आले छोलें ते गुड़ा दा परशाद बंडदे न ते आपूं बी खन्दे न। खट्टा नेईं आपूं खाना ते नां गै कुसै गी देना। ए दिन कुसै शुभ कम्मै च जां नमें रजगार च जां कुतै औने-जाने च अड़चन रुकाबट नेईं पांदा। लाने-खाने दी कोई मनाही नेईं दसदा। केईं लोक शुक्कर दी शांति आस्तै बरत रखदे न ते दान च चौल, खंड, दुद्ध, खीर, चांदी, चिट्टे टल्ले दिन्दे न। सुन्ने दी ङूठी च हीरा जड़ाइऐ उंगली च पांदे न।